Ravasclêt

**Ravasclêt** al è un comun inte Cjargne, che al dì di vuê al fâs part de provincie di Udin e al à 642 abitants. Il cumun al è componût di trê frazions, da amont a jevât: Salârs (cui borcs di Alnêt e di Cjamplovol, cumò bandonât), Ravasclêt (cui borcs di Stalis e Palût) e Zuviel, cui cjasâi di Cjampei, Stalivieri, Prapulin (o Prepaulin) e Frate.
Il non vieri dal comun al è *Monai*, che al è ancjemò doprât da int di Zuviel e dai paîs dulintôr par riferîsi al capolûc e ae frazion di Salârs.

## Gjeografie
I borcs dal comun Ravasclêt si cjatin intal agâr che al divît il massîf de mont di Arvenis, logât a miesdì, e chel de mont di Crostis a miezegnot. Chest agâr al è dividût tal mieç dal piçul pas clamât *Siele di Valcjalde* (loc. *Insom Valcjalda*, 959 m s.n.m.) in dôs valadis diferents: la val dal riù Margò, tributari dal Dean, cun direzion viers amont (là che a si cjatin Ravasclêt e Salârs), e la val de Gladegne, tributarie de Bût, viers jevât (là che al si cjate Zuviel). Siben che cualchi studiôs di gjeografie al clame dutis dôs lis vals cul stes non di Valcjalde, la sclete usance dal puest e dopre chest non dome par part dal basin dal Margò; non plui antîc, e bon par dutis dôs lis valadis, al è pluitost chel di Val (o Cjanâl) di Monai.

Lis monts plui impuartantis dal comun, cuasit dutis verdis di boscs e passons, jessint un grum râr il cret nût, a son:

- tal massîf di miesdì (leât al grop de mont di Arvenis): monts di Çoncolan (1740 m s.n.m.), Nealt (1490 m s.n.m.), Cuel Piçul (1331 m. s.n.m.).

- tal massîf di miezegnot (part dal grop de mont di Crostis): Zimon di Crasuline (2.104m s.n.m.), Piç di Mede (2094 m s.n.m.), mont di Valsecje, mont di Runc, Bovadice, Barete di Culzin (che la int dal puest a clame «*la Scufa*»).

Il pont plui bas dal comun al è il cjasâl di Pît (o Pe) dal Pecol.

In tal massîf di miezegnot a si cjatin doi piçui lâts di mont, jemplâts di aghe surgive o dal disfasiment de nêf, clamâts Lât di Tarondon e Lât di Crasuline. Intal fonts de valade, a son presints doi laguts artificiâi, cussì clamâts di *Insom Valcjalda* e di *Entrada*.

## Lenghe
In tal comun al ven fevelât il furlan, in dôs variants che a partegnin ae forme dialetâl dal *bas Cjanâl di Guart*.

A Ravasclêt e a Salârs si fevele la variant *moneane*, caraterizade de terminazion des peraulis femininis (o miôr, di chês che a davegnin de prime declinazion latine) in *-a* (singolâr) e *-es* (plurâl): *la cjasa* - *las cjases*. Altris trats carateristics a son la conservazion dai ditoncs *ei* e *ou* là che tal furlan centrâl a si an *î* e *û*; par esempli, *jeir* e *brout* par *îr* e *brût*, e la terminazion in *-ol* là che il furlan comun al à *-ul* (esempli: *popol*).
Il monean antîc, testemoneât dai scrits di pre Lenart Moras (don Leonardo Morassi) al doprave lis finâls in *-o*, tantche il ''riguladot'' dal didivuê.

A Zuviel, invecit, si fevele te variant *zovelane*, marcjade des terminazions in *-a* e *-as* (*la cjasa* - *las cjasas*). Il zovelan al è un dai pôs dialets di Cjargne che nol puarte lis ditongazions cjargnelis: i Zovelans a disin *podê*, *vô*, *îr* e *cûr*, tantche tal furlan centrâl. Un bon esempli di zovelan si pues leilu tai libris di puisie di Casimiro De Colle.

## Monuments
Entri i monuments a bisugne citâ la glesie parochiâl di San Matieu di Monai (secul XVIII), la glesie di San Spirit a Ravasclêt (secul XVIII), la glesie di Sant Andree di Zuviel (secul XIV, cun zontis e mudaments fintal secul XX), e la cjase "di Parigjin" a Zuviel, cuntune piture murâl dal secul XVII.

## Comunicazions
Il comun di Ravasclêt al è siervît de strade regjonâl (ex-statâl) n. 465 "de Forcje di Lavardêt e di Cjanâl di San Cjançan", che lu coleghe al Comun di Comelians e al Cjanâl di Guart a soreli a mont, e ai comuns di Çurçuvint e Sudri a jevât. Altris colegaments stradâi intercomunâi  a son la strade Ravasclêt–Tualiis, e la «strade panoramiche» di interès turistic.

La dite SAF a gjestìs lis liniis di corieris (Salârs)–Ravasclêt–Zuviel–Çurçuvint–Sudri–Paluce e Zuviel–Ravasclêt–Comelians, ativis dal lunis ae sabide, dutis dôs cun pussibilitât di cambiâ par Tumieç e Udin. 

Impuartant implant turistic a è la funivie Ravasclêt-Çoncolan.

## Galarie fotografiche

Figure:RavasclettoChiesadiSanMatteoesterno.jpg|Glesie di San Matieu di Monai, par devant.
Figure:Ravascletto Chiesa di San Matteo interno.jpg|Glesie di San Matieu di Monai, par dentri.
Figure:Ravasclettomunicipio.jpg|Il municipi (in prin plan) e la scuele elementâr (par daûr).
Figure:100 5204.JPG|La stazion a mont de funivie Ravasclêt-Çoncolan.


## Notis
Viôt encja:  http://wladimiro-decolle.wix.com/miro-poesie-scritti